CELEX: 62000CJ0166
Jäsenyysvelvoitteiden noudattamatta jättäminen
Direktiivien 97/41/EY, 98/51/EY ja 98/67/EY täytäntöönpanon laiminlyönti

Tuomion perustelut
1 Euroopan yhteisöjen komissio on nostanut EY 226 artiklan nojalla kanteen, joka on saapunut yhteisöjen tuomioistuimeen 8.5.2000 ja jossa yhteisöjen tuomioistuinta vaaditaan toteamaan, että Helleenien tasavalta ei ole noudattanut
- hedelmien ja vihannesten torjunta-ainejäämien enimmäismäärien vahvistamisesta annetun direktiivin 76/895/ETY, viljojen torjunta-ainejäämistä annetun direktiivin 86/362/ETY, eläinkunnasta peräisin olevissa elintarvikkeissa ja niiden pinnassa olevien torjunta-ainejäämien enimmäismäärien vahvistamisesta annetun direktiivin 86/363/ETY ja torjunta-ainejäämien enimmäismäärien vahvistamisesta tietyille kasvikunnasta peräisin oleville tuotteille, mukaan lukien hedelmät ja vihannekset, annetun direktiivin 90/642/ETY muuttamisesta 25 päivänä kesäkuuta 1997 annetun neuvoston direktiivin 97/41/EY (EYVL L 184, s. 33),
- direktiivin 77/99/ETY ja direktiivin 72/462/ETY muuttamisesta jauhettuun lihaan, lihavalmisteisiin ja tiettyihin muihin eläinperäisiin tuotteisiin sovellettavien sääntöjen osalta 16 päivänä joulukuuta 1997 annetun neuvoston direktiivin 97/76/EY (EYVL 1998, L 10, s. 25),
- toimenpiteiden vahvistamisesta tiettyjen rehualan tuotantolaitosten ja välittäjien hyväksymis- ja rekisteröintimenettelyssä sovellettavista vaatimuksista ja yksityiskohtaisista säännöistä annetun neuvoston direktiivin 95/69/EY panemiseksi täytäntöön 9 päivänä heinäkuuta 1998 annetun komission direktiivin 98/51/EY (EYVL L 208, s. 43),
- direktiivien 80/511/ETY, 82/475/ETY, 91/357/ETY ja neuvoston direktiivin 96/25/EY muuttamisesta ja direktiivin 92/87/ETY kumoamisesta 7 päivänä syyskuuta 1998 annetun komission direktiivin 98/67/EY (EYVL L 261, s. 10)
eikä perustamissopimuksen mukaisia velvoitteitaan, koska se ei ole antanut säädetyssä määräajassa kyseisten direktiivien noudattamisen edellyttämiä lakeja, asetuksia ja hallinnollisia määräyksiä.
Yhteisön lainsäädäntö
2 Direktiivin 97/41/EY 5 artiklan ensimmäisen alakohdan, direktiivin 97/76/EY 4 artiklan 1 kohdan ensimmäisen alakohdan, 7 direktiivin 98/51/EY 10 artiklan 1 kohdan ensimmäisen alakohdan ja direktiivin 98/67/EY 7 artiklan 1 kohdan ensimmäisen alakohdan mukaan jäsenvaltioiden olisi pitänyt saattaa kunkin direktiivin noudattamisen edellyttämät lait, asetukset ja hallinnolliset määräykset voimaan viimeistään 31.12.1998 sekä ilmoittaa tästä komissiolle viipymättä.
Oikeudenkäyntiä edeltävä menettely
3 Koska direktiivejä 97/41/EY, 97/76/EY, 98/51/EY ja 98/67/EY ei ollut saatettu osaksi Kreikan oikeusjärjestystä säädetyssä määräajassa, komissio aloitti jäsenyysvelvoitteiden noudattamatta jättämistä koskevan menettelyn. Komissio kehotti virallisella huomautuksella Helleenien tasavaltaa esittämään huomautuksensa ja lähetti tämän jälkeen 4.8.1999 Helleenien tasavallalle perustellun lausunnon, jossa se kehotti tätä toteuttamaan lausunnon noudattamisen edellyttämät toimenpiteet kahden kuukauden kuluessa sen tiedoksiantamisesta. Koska Helleenien tasavalta ei ollut toteuttanut tarpeellisia toimenpiteitä velvoitteidensa täyttämiseksi, komissio nosti nyt käsiteltävänä olevan kanteen.
Asianosaisten väitteet ja niiden perustelut
4 Helleenien tasavalta on myöntänyt vastineessaan, että edellä mainittuja direktiivejä ei ollut saatettu osaksi Kreikan oikeusjärjestystä perustellussa lausunnossa asetetussa määräajassa.
5 Se on kuitenkin todennut, että direktiivi 97/76/EY on täytäntöönpantu kyseisen määräajan päättymisen jälkeen. Se on todennut direktiivien 97/41/EY, 98/51/EY ja 98/67/EY osalta, että menettelyä niiden saattamiseksi osaksi Kreikan oikeusjärjestystä ollaan saattamassa päätökseen.
6 Näiden seikkojen perusteella komissio luopui kirjallisen menettelyn päätyttyä kanteen siitä osasta, joka koskee direktiivin 97/76/EY täytäntöönpanon laiminlyöntiä. Se pysytti sitä vastoin sen osan kanteestaan, joka koskee direktiivien 97/41/EY, 98/51/EY ja 98/67/EY täytäntöönpanon laiminlyöntiä.
7 Helleenien tasavalta osoitti 21.3.2001 päivätyllä kirjeellään yhteisöjen tuomioistuimelle jäljennöksen Helleenien tasavallan virallisesta lehdestä, jossa on julkaistu direktiivin 97/41/EY täytäntöönpanoa koskeva kansallinen laki.
Yhteisöjen tuomioistuimen arviointi asiasta
8 Direktiivien 97/41/EY, 98/51/EY ja 98/67/EY täytäntöönpanon osalta on todettava yhtäältä, että vakiintuneen oikeuskäytännön mukaan arvioitaessa sitä, onko jäsenvaltio jättänyt noudattamatta jäsenyysvelvoitteitaan, on otettava huomioon jäsenvaltion tilanne sellaisena kuin se oli perustellussa lausunnossa asetetun määräajan päättyessä, eikä yhteisöjen tuomioistuin voi ottaa huomioon tämän jälkeen tapahtuneita muutoksia (ks. erityisesti asia C-147/00, komissio v. Ranska, tuomio 15.3.2001, Kok. 2001, s. I-2387, 26 kohta).
9 Toisaalta on muistutettava, että myöskään silloin, kun jäsenyysvelvoitteiden noudattamatta jättäminen mahdollisesti päättyy perustellussa lausunnossa asetetun määräajan päättymisen jälkeen, kanneoikeuden perustana oleva intressi säilyy siltä osin kuin se muodostaa perustan jäsenyysvelvoitteiden noudattamatta jättämisen takia jäsenvaltiolle mahdollisesti muita jäsenvaltioita tai yhteisöä tai yksittäisiä henkilöitä kohtaa syntyvälle vastuulle (ks. erityisesti asia C-29/90, komissio v. Kreikka, tuomio 18.3.1992, Kok. 1992, s. I-1971, 12 kohta ja asia C-207/00, komissio vastaan Italia, tuomio 14.6.2001, Kok. 2001, s. I-4571, 28 kohta).
10 Esillä olevassa asiassa ei ole kiistetty sitä, että direktiivien 97/41/EY, 98/51/EY ja 98/67/EY täytäntöönpanoa ei ole toteutettu perustellussa lausunnossa asetetussa määräajassa. Näissä olosuhteissa komission kanne on näin ollen perusteltu.
11 Näin ollen on todettava, että Helleenien tasavalta ei ole noudattanut direktiivien 97/41/EY, 98/51/EY ja 98/67/EY mukaisia velvoitteitaan, koska se ei ole antanut säädetyssä määräajassa kyseisten direktiivien noudattamisen edellyttämiä lakeja, asetuksia ja hallinnollisia määräyksiä.
Päätökset oikeudenkäyntikuluista
Oikeudenkäyntikulut
12 Yhteisöjen tuomioistuimen työjärjestyksen 69 artiklan 2 kohdan mukaan asianosainen, joka häviää asian, velvoitetaan korvaamaan oikeudenkäyntikulut, jos vastapuoli on sitä vaatinut. Koska komissio on vaatinut Helleenien tasavallan velvoittamista korvaamaan oikeudenkäyntikulut ja koska Helleenien tasavalta on hävinnyt asian, se on velvoitettava korvaamaan oikeudenkäyntikulut siltä osin kuin kanne koskee direktiivejä 97/41/EY, 98/51/EY ja 98/67/EY.
13 Yhteisöjen tuomioistuimen työjärjestyksen 69 artiklan 5 kohdan ensimmäisen alakohdan mukaan kanteensa peruuttavan pyynnöstä vastapuoli velvoitetaan korvaamaan oikeudenkäyntikulut, jos se vastapuolen menettelyn vuoksi katsotaan kohtuulliseksi. Ottaen huomioon Helleenien tasavallan menettelyn, eli sen, että se on ilmoittanut direktiivin 97/76/EY täytäntöönpanemiseksi tarvittavista toimenpiteistä vasta kanteen nostamisen jälkeen, se on velvoitettava korvaamaan oikeudenkäyntikulut tässä oikeusasteessa siltä osin kuin kanne koskee tätä direktiiviä.
Päätöksen päätösosa
Näillä perusteilla
YHTEISÖJEN TUOMIOISTUIN
(neljäs jaosto)
on antanut seuraavan tuomiolauselman:
1) Helleenien tasavalta ei ole noudattanut
- hedelmien ja vihannesten torjunta-ainejäämien enimmäismäärien vahvistamisesta annetun direktiivin 76/895/ETY, viljojen torjunta-ainejäämistä annetun direktiivin 86/362/ETY, eläinkunnasta peräisin olevissa elintarvikkeissa ja niiden pinnassa olevien torjunta-ainejäämien enimmäismäärien vahvistamisesta annetun direktiivin 86/363/ETY ja torjunta-ainejäämien enimmäismäärien vahvistamisesta tietyille kasvikunnasta peräisin oleville tuotteille, mukaan lukien hedelmät ja vihannekset, annetun direktiivin 90/642/ETY muuttamisesta 25 päivänä kesäkuuta 1997 annetun neuvoston direktiivin 97/41/EY,
- toimenpiteiden vahvistamisesta tiettyjen rehualan tuotantolaitosten ja välittäjien hyväksymis- ja rekisteröintimenettelyssä sovellettavista vaatimuksista ja yksityiskohtaisista säännöistä annetun neuvoston direktiivin 95/69/EY panemiseksi täytäntöön 9 päivänä heinäkuuta 1998 annetun komission direktiivin 98/51/EY,
- eikä direktiivien 80/511/ETY, 82/475/ETY, 91/357/ETY ja neuvoston direktiivin 96/25/EY muuttamisesta ja direktiivin 92/87/ETY kumoamisesta 7 päivänä syyskuuta 1998 annetun komission direktiivin 98/67/EY
mukaisia velvoitteitaan, koska se ei ole antanut säädetyssä määräajassa kyseisten direktiivien noudattamisen edellyttämiä lakeja, asetuksia ja hallinnollisia määräyksiä.
2) Helleenien tasavalta velvoitetaan korvaamaan oikeudenkäyntikulut.